《乙亥老人生旦》
宋代·陈文蔚

儿愿岁岁登斯堂，再拜为亲扶寿觞。
近思去岁生日时，膝下罗列儿孙行。
更愿明年似今日，酒面菊花如意黄。
人间富贵谁不愿，儿只愿寿长且康。
田园薄有可衣食，但要作善思无疆。
生涯淡淡随分过，不逐势利常奔忙。
初非熊经慕仙术，自是日朋闲中长。
天赋清奇古容貌，精神矍铄筋骨强。
今朝拜酒祝亲意，不知何者堪比方。
欲将吾亲比松柏，松柏老不禁风霜。
欲将吾亲比龟鹤，龟龄鹤算终可量。
溪北柱石山峨峨，蟠根结据由洪荒。
家居山下不记年，永与山石同苍苍。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。